Source: http://www.svet.czsk.net/clanky/sr/dozivotia.html
Timestamp: 2017-12-13 13:01:46+00:00

Document:
Mestský súd v Bratislave 17. januára 1991 na tento trest odsúdil Jána Molnára z Bratislavy a Ľubora Masára z Trnavy. Obaja muži 23. augusta 1990 na parkovisku diaľnice A-25 zvanom Pucking v smere Wales-Linz v Rakúsku znásilnili a potom zavraždili Holanďanku Gabriellu Widdershovenovú-Groenovú a ťažko zranili jej manžela Antonia J. Widdershovena. Okrem toho im ukradli Ford-Tranzit a spáchali aj ďalšie trestné činy majetkovej povahy. Molnár už bol raz v minulosti odsúdený za trestný čin vraždy.
Mestský súd v Bratislave 13. septembra 1991 na doživotie odsúdil Jiřího Šoutu z Ostravy. Tento muž v skorých ranných hodinách 4. februára 1991 na prízemí budovy Obvodného veliteľstva Policajného zboru Bratislava IV nožom zavraždil službukonajúceho príslušníka PZ poručíka M. D. Šoutu už v roku 1982 Krajský súd v Ostrave odsúdil za trestný čin vraždy na 14 rokov, v roku 1990 ho však z výkonu trestu podmienečne prepustili.
Mestský súd v Bratislave 2. februára 1993 odsúdil na doživotie Tibora Polgáriho z Nových Zámkov, Miloša Urigu z Vranova nad Topľou a Ondreja Harvana z Pohorelej. Títo odsúdení s ďalšími štyrmi páchateľmi ušli 23. novembra 1991 z Nápravnovýchovného ústavu v Leopoldove, počas úteku brutálne zavraždili piatich zamestnancov Zboru väzenskej a justičnej stráže SR. Polgári si v tom čase za trestný čin vydierania odpykával trest odňatia slobody na dobu 13 rokov, Uriga za trestný čin lúpeže osem a pol roka a Harvan za dvojnásobnú vraždu 24 rokov. Harvan sa 29. mája 1993 v cele leopoldovskej väznice obesil.
Mestský súd v Bratislave 20. augusta 1993 odsúdil Jozefa Slováka z Plaveckého Štvrtka na doživotie. Počas rokov 1990 a 1991 v ČR a v SR zavraždil štyri mladé ženy. Za trestný čin vraždy už bol v roku 1982 odsúdený na 15 rokov, v roku 1990 ho však podmienečne prepustili.
Krajský súd v Banskej Bystrici 19. októbra 1994 odsúdil na doživotie Jaroslava Garaja z Martina-Priekopy. Tento muž 4. februára 1994 v dome v obci Dubové v časti Požehy v okrese Martin najprv zaškrtil manželku, súložil so svojimi maloletými dcérami, ktoré mali v tom čase tri a štyri roky a potom ich utopil vo vani. Rovnako usmrtil aj svojho rok starého syna.
Mestský súd v Bratislave 7. decembra 1994 na doživotie poslal za mreže Ondreja Riga z Bratislavy, ktorý počas rokov 1990 až 1992 zavraždil v Holandsku, Nemecku a na Slovensku osem žien vo veku od 23 do 90 rokov a na väčšine z nich po vražde vykonal aj súlož. Rovnako zabil aj maloletého chlapca.
Krajský súd v Banskej Bystrici 16. decembra 1994 na najtvrdší trest odsúdil Drahoslava Gembického z Padaroviec. Tento nebezpečný recidivista 14. marca 1993 v Padarovciach v okrese Rimavská Sobota najprv údermi do hlavy drevenou nohou kuchynského stola zavraždil svoju starú matku a potom rovnakým spôsobom aj svojho otca. Mestský súd v Bratislave 24. mája 1995 poslal na doživotie do väzenia aj Róberta Mattu z Bratislavy a Viliama Hausera z Bratislavy. Obaja samopalom značky Škorpión 8. apríla 1994 v sklade firmy DUK, s. r. o., Bratislava na Starej Vajnorskej ceste zastrelili piatich Vietnamcov a paplónom zadusili dvojročné dieťa. Jedna zo zavraždených žien bola vo vysokom štádiu tehotenstva. Vrahovia odcudzili aj finančné prostriedky v celkovej hodnote 1,1 milióna korún.
Mestský súd v Bratislave 11. septembra 1995 na doživotie odsúdil Štefana Mlynaroviča z Bratislavy. Tento muž bol už v roku 1976 za trestný čin vraždy odsúdený na 25 rokov, ale v roku 1991 ho z väzenia podmienečne prepustili. V júli 1992 potom v bratislavskom byte brutálne zavraždil ďalšiu ženu, pričom bol dôvodne podozrivý zo spáchania ďalšej vraždy dievčaťa.
Krajský súd v Trnave 23. marca 2000 na doživotie poslal za mreže Jozefa Vígha z Čenkoviec a 37-ročného Stanislava Zimmermanna z Malej Lehoty. Odsúdení si za vraždy odpykávali tresty (15 a 17 rokov) v cele č. 2 na VI. oddelení leopoldovského nápravnovýchovného zariadenia, kde v skorých ranných hodinách 2. septembra 1999 koženým opaskom zahrdúsili spoluväzňa a potom ho v jeho posteli uložili tak, aby smrť vyzerala ako samovražda. Krajský súd v Bratislave 16. júna 2000 poslal na doživotie za mreže Viliama Feiglera z Bratislavy. V minulosti už desať ráz súdne trestaný recidivista spolu s ďalšími tromi komplicmi v júli 1997 v opustenom dome na Lamačskej ceste v Bratislave niekoľko dní beštiálne týrali a potom zavraždili dvoch bezdomovcov.
Najvyšší súd SR 21. novembra odsúdil za trojnásobnú vraždu Ladislava Boldižára na doživotný trest odňatia slobody. Zmenil tak rozsudok Krajského súdu v Nitre, ktorý Boldižára odsúdil na 25 rokov väzenia. Boldižár 16. júla 2000 na ceste medzi Novými Zámkami a Dvormi nad Žitavou predbehol a zastavil vozidlom auto, v ktorom sa viezla jeho manželka a svokrovci. Streľbe predchádzala hádka so svokrom, ktorý vystúpil z auta. Boldižár ho smrteľne zasiahol do hrude. Potom v aute zastrelil manželku a svokru.
Krajský súd v Prešove 23. mája odsúdil za tri vraždy a šesť pokusov o vraždu Alojza K. alias Lojza Čističa na doživotný trest odňatia slobody v tretej nápravnovýchovnej skupine. Najvyšší súd SR rozsudok pre hrubú procesnú chybu zrušil a KS v Prešove ho 30. septembra 2003 opätovne potvrdil. Rozsudok však zatiaľ nie právoplatný.

References: súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd